觀物者審名，論人者辨志。施耐庵傳宋江，而題其書曰『水滸』惡之至，迸之至，不與同中國也。而後世不知何等好亂之徒，乃謬加以忠義之目，嗚呼。忠義而在『水滸』乎哉。忠者，事上之盛節也。義者，使下之大經也。忠以事其上，義以使其下，斯宰相之材也。忠者，與人之大道也。義者，處己之善物也。忠以與乎人，義以處乎己，則聖賢之徒也。若夫耐庵所云『水滸』也者，王土之濱則有「水」，又在水外則曰「滸」，遠之也。遠之也者，天下之兇物，天下之所共擊也。天下之惡物，天下之所共棄也。若使忠義而在『水滸』，忠義為天下之兇物惡物乎哉。且『水滸』有忠義，國家無忠義耶。夫君則猶是君也，臣則猶是臣也，夫何至於國而無忠義。此雖惡其臣之辭而已，難乎為吾之君解也。父則猶是父也，子則猶是子也，夫何至於家而無忠義。此難為其子之辭而已，難乎為吾之父解也。故夫以忠義予『水滸』者，斯人必有懟其君父之心，不可以不察也。
且亦不思宋江等一百八人，則何為而至於『水滸』者乎。其幼，皆豺狼虎豹之姿也。其壯，皆殺人奪貨之行也。其後，皆敲朴劓刖之餘也。其卒，皆揭竿斬木之賊也。有王者作，比而誅之，則千人亦快，萬人亦快者也。如之何而終亦幸免於宋朝之斧鑕。彼一百八人而為幸免於宋朝者，惡知不將有若干百千萬人思得復試於後世者乎。耐庵有憂之，於是奮筆作傳，題曰『水滸』。意若以為之一苜八人，即得逃於及身之誅僇，而必不得逃於身後之放逐者，君子之志也。而又妄以忠義予之，是則將為戒者而反將為勸耶。豺狼虎豹而有祥麟威鳳之目。殺人奪貨而有伯夷顏淵之譽。劓刖之餘而有上流清節之榮。揭竿斬木而有忠順不失之稱。既已名實牴啎，是非乖錯，至於如此之極，然則幾乎其不胥天下後世之人，而惟宋江等一百八人以為高山景行其心向往者哉。
是故由耐庵之『水滸』言之，則如史氏之有檮杌是也。備書其外之權詐，備書其內之兇惡，所以誅前人既死之心者，所以防後人未然之心也。由今日之忠義『水滸』言之，則直與宋江之賺入夥，吳用之說撞籌，無以異也。無惡不歸朝廷，無美不歸綠林。已為盜者，讀之而自豪。未為盜者，讀之而為盜也。嗚呼。名者，物之表也。志者，人之表也。名之不辨，吾以疑其書也。志之不端，吾以疑其人也。削忠義而仍『水滸』者，所以存耐庵之書其事小，所以存耐庵之志其事大。雖在稗官，有當世之憂焉，後世之恭慎君子，苟能明吾之志，庶幾不易吾言矣哉。